Jysk-ejer Lars Larsen er åben for at købe hovedparten af aktierne i Silkeborg, afslører han over for Midtjyllands Avis.

En gruppe fans i Silkeborg IF har i et åbent brev opfordret Jysk-ejer Lars Larsen til at købe den lokale 1. divisionsklub.

Og over for Midtjyllands Avis er Larsen ikke afvisende over for idéen.

- Man skal ikke tro, at 'det rige svin' bare altid står klar med pengepungen, uanset hvad det drejer sig om. Sådan er det også i det her tilfælde, siger Larsen ifølge mja.dk og fortsætter:

- Men hvis fansene er klar til at bidrage, og resten af byen også bakker op med køb af eksempelvis 49 procent af aktierne, kan det da godt være, at jeg vil købe 51 procent.

Larsen understreger, at han endnu ikke haft haft en dialog med SIF-ledelsen om et eventuelt køb.